pels
Pels er en kort overfrakke for husarer, som er kantet med en besætning af pels.
Pelsen har normalt samme snorebesætning som dolmanen/husarfrakken, men er i en anden farve og kantet med pels. I den danske hær har pelsen altid været rød for mandskab og karmoisinrød for officerer. Ligesom på dolmanen har snorebesætningen på pelsen ændret sig mange gange igennem årene. Pels bæres fortsat af Hesteskadronen ved Gardehusarregimentet.
Pelsen bæres kun i meget koldt vejr, og hænger ellers på venstre skulder. Pelsen er forsynet med to lange kraftige snore, den såkaldte manteket, som knappes rundt om halsen, så pelsen ikke glider ned fra skulderen.